Popcorn Time lukker og slukker

Interne uenigheder og truslen om et sagsanlæg har fået den mest populære udgave af pirat-streaming-tjenesten Popcorn Times til at gå planken ud

I kølvandet på en kaotisk uge for holdet bag Popcorn Time er pirat-streaming-tjenestens absolut mest populære udgave Popcorntime.io, der af de oprindelige udviklere af Popcorn Time var udpeget som arvtagere af tjeneste, blevet lukket ned, og alle log-filer er blevet slettet. Det skriver websiden Torrentfreak.

Problemerne for Popcorn Time startede allerede sidste mandag, hvor en række af udviklerne bag valgte at forlade projektet oven på længere tids intern uenighed.

Ifølge Torrentfreak havde konflikten rod i samarbejdet mellem streaming-tjenesten og vpn-tjenesten VPN.ht, som nok var med til at generere en omsætning for holdet, men samtidig gjorde dem ekstra sårbare over for et potentielt søgsmål fra filmselskaberne, som angiveligt skulle være under opsejling.

Kort tid efter lukkede Popcorntime.io domænet ned. Dette domæne er ejet af David Lemarier, kendt under navnet ‘phnz’, som var en af de udviklere, der forlod projektet.

De tilbageværende udviklere har i mellemtiden forsøgt at få overført ejerskabet over domænet uden held.

»De sidste par dage har nogen forsøgt at rode med vores infrastruktur, primært vores DNS-service, og vi kan ikke overbevise vores udbyder, Gandi.net, om, at vi er, hvem vi er, og at vi gerne vil forblive online,« udtalte de tilbageværende Popcorn Time-udviklere til Torrentfreak midt på ugen.

Fredag blev kampen imidlertid tilsyneladende opgivet.

»Jeg har lukket ned for alle serverne, der er ikke mere, jeg kan gøre. Jeg har slettet enhver log-fil, der kan være skadelig for andre udviklere,« meddelte Popcorn Time-udvikleren kendt som Wally til Torrentfreak.